Trump jindika li l-Pulizija m'għandhomx jibqgħu jagħfsu għonq in-nies
Imtella' Ġunju 13, 2020 - Aġġornata 13 Ta' Ġunju, 2020 10:00am Il-President tal-Istati Uniti, Donald Trump, qal li b'mod ġenerali huwa favur li tintemm il-prattika ta' 'chokeholds' mill-Pulizija, fejn dawn jagħfsu għonq il-persuna bħala mezz biex jikkontrollawha waqt l-arrest. Trump kien qed jitkellem fl-isfond tal-akkużi ta' qtil fil-konfront tal-eks pulizija Derek Chauvin, li poġġa rkopptu fuq għonq George Floyd meta arrestah, b'dan tal-aħħar li spiċċa biex miet. Il-każ wassal għal protesti kbar madwar l-Istati Uniti, fejn f'partijiet minn ċertu bliet saħansitra ntilef il-kontroll u l-Pulizija ntalbu jirtiraw miż-żona. Fil-belt ta' Minneapolis, fejn inqatel Floyd, il-kunsill ivvota biex iżarma l-korp tal-Pulizija, u minflok se jwaqqaf sistema ta' żamma ta' sigurtà mmexxija mill-komunità. Diversi korpi tal-pulizija fl-Istati Uniti qalu li qed jieħdu passi biex itemmu l-prattika tal-għafis fuq l-għonq, waqt li l-kungress Amerikan qed jiddiskuti abbozz ta' riforma fil-pulizija. Trump iwissi lill-mexxejja demokratiċi li se jieħu r-riedni f'idejh